บาทเปิด 30.23/24 บาทต่อดอลลาร์ อ่อนค่า
เงินบาทเปิดตลาด 30.23/24 บาทต่อดอลลาร์ อ่อนค่ากังวลผลกระทบหลังสหรัฐฯ ตัดสิทธิ GSP ไทย
29 ต.ค. 2562

เงินบาทเปิดตลาด 30.23/24 บาทต่อดอลลาร์ อ่อนค่ากังวลผลกระทบหลังสหรัฐฯ ตัดสิทธิ GSP ไทย
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ 30.23/24 บาท/ดอลลาร์ อ่อนค่าจากปิดตลาดเย็นวานนี้ที่ระดับ 30.20 บาท/ดอลลาร์ เนื่องจากความกังวลเกี่ยวกับผลกระทบจากกรณีที่สหรัฐฯ ตัด GSP ประกอบกับราคาทองคำลดลงทำให้มีแรงซื้อดอลลาร์จากผู้นำเข้า ขณะที่ดอลลาร์แข็งค่าเนื่องจากได้รับปัจจัยหนุนจากความคืบหน้าเรื่องเจรจาคลี่คลายความขัดแย้งทางการค้าระหว่างสหรัฐฯ กับจีน
"บาทอ่อนค่าจากความกังวลเรื่องถูกตัด GSP และมีแรงซื้อจากผู้นำเข้าทองคำ ขณะที่ดอลลาร์แข็งค่าจากปัจจัยหนุนเรื่องสงครามการค้าคืบหน้า" นักบริหารเงิน กล่าว
นักบริหารเงิน ประเมินกรอบการเคลื่อนไหวของเงินบาทในวันนี้ไว้ที่ 30.15-30.30 บาท/ดอลลาร์